Preasfințitul Părinte Paisie Sinaitul a oficiat duminică Sfânta Liturghie la Mănăstirea Cernica. Aici, moaștele Sfântului Dimitrie cel Nou au fost așezate spre închinare în cadrul pelerinajului istoric din Protoieria Ilfov Sud.
Episcopul vicar patriarhal a evidențiat în predica sa două aspecte fundamentale din Evanghelia citită la Sfânta Liturghie. Primul face referire la faptul că iertarea păcatelor aduce după sine vindecarea trupului, iar al doilea este legat de prietenia și iubirea celor patru oameni care l-au adus pe bolnav la Mântuitorul Hristos.
"Învăţăm că vindecarea de păcate este cel mai important lucru în viaţa omului şi mai ales că vindecarea de păcate ne aduce şi vindecarea trupului. Nu se poate invers! Ne-a arătat-o Hristos!".
Pocăința sufletului de păcate precum răutatea, invidia, viclenia, preceadă vindecare fizică a bolilor trupești.
"Acest lucru suntem chemați să îl facem şi noi acum, în timpul Postului Mare, când suntem chemaţi să ne spovedim mai des şi să punem început bun în viaţa noastră, pentru a primi iertarea păcatelor" a spus PS Paisie.
Prietenia și iubirea față de aproapele
Preasfințitul Părinte Paisie a explicat cum a lucrat iubirea față de aproapele în inimile celor patru prieteni a căror insistență a depășit limitele firescului. Aceștia l-au adus pe paralizat în fața Mântuitorului prin acoperiș.
"Deşi nu era soluția cea mai obișnuită din punct de vedere strict social, era expresia faptului că în inimile lor lucra iubirea faţă de oameni".
"Cei patru prieteni înțeleg că ajutorul lor este la Hristos şi se silesc cu orice preț să ajungă în fața Lui, chiar dacă acest lucru presupune depășirea regulilor, a tiparelor, presupune deranj şi inevitabil condamnări, uşoare sau mai grele, din partea celor prezenţi".
Episcopul vicar patriarhal a subliniat că din acest exemplu "învăţăm că prietenia şi iubirea faţă de aproapele nostru sunt virtuți în faţa cărora Hristos Domnul săvârșește minuni. Câți dintre noi pot spune că au patru prieteni care să facă pentru ei ce au făcut prietenii slăbănogului din Evanghelie? Aceia sunt oameni fericiți, care au astfel de prieteni".
Pelerinajul istoric
Anul 2024 a fost proclamat în Patriarhia Română drept Anul omagial al pastorației și îngrijirii bolnavilor și anul comemorativ al Sfinților tămăduitori, vindecători și coincide cu aniversarea a 250 de ani de la aducerea moaștelor Sf. Cuv. Dimitrie cel Nou la București.
Sfântul Dimitrie cel Nou "între sfinții lui Dumnezeu, strălucește ca un mare făcător de minuni și grabnic ajutător.
"De aceea, pelerinajul cu moaștele Sf. Cuv. Dimitrie cel Nou, Făcătorul de minuni și Vindecătorul de boli, cuprinde astăzi și popasul său la mănăstirea Cernica, atât de mult cercetată de credincioși", a explicat Preasfinția Sa.
Făcând referire la perioada Postului Mare, Episcopul vicar patriarhal a îndemnat: "În această perioadă suntem chemați să stăruim mai mult în rugăciune (să citim Psaltirea, Paraclisul Maicii Domnului, Acatistului Maicii Domnului etc.), de asemenea să postim mai aspru şi să cultivăm mai intens smerenia, pocăinţa şi credinţa noastră. Trebuie să ne cercetăm interior, spiritual să ne spovedim de păcatele noastre, păcatele nu pot intra în Cer".
Fără spovedanie nimeni nu intră în Împărăția Cerurilor!
Smerenia și pocăință sunt alte două virtuți pe care trebuie să le exersăm în această perioadă. Ele nu înseamnă umilirea sau înjosirea noastră.
"Să ne cercetăm credinţa noastră! Este credinţa cea dreaptă? Credem că Hristos este Mântuitorul nostru? Mântuirea înseamnă şi vindecare!".
Multe din bolile noastre se datorează păcatului, iar pentru asta este nevoie de "vindecarea de păcate, de ură, lăcomie, răutate, nerecunoștință, de egoism!".
"În pedagogia lui Dumnezeu însă, boala este un examen de fidelitate faţă de El, atât a celui bolnav, cât şi a celor din jur. Suferinţa este chemarea Lui Dumnezeu la mai multă, sau la autentică apropiere de El. Pedagogia bolii este o taină: Dumnezeu este deodată prezent, cu iubirea Sa, atât în cel bolnav, cu care suferă împreună, cât şi în medic, El fiind Doctorul sufletelor şi al trupurilor noastre", a explicat ierarhul.
"Dincolo de ştiinţa medicală, trebuie să vedem în actul de vindecare lucrarea lui Dumnezeu, iubitorul de oameni, dacă nu vedem lucrarea lui Dumnezeu, atunci nu este o vindecare completă", a concluzionat Preasfințitul Părinte Paisie.
Moaștele Sfântului Dimitrie cel Nou se află pentru prima dată în istorie la Mănăstirea Cernica. Pelerinajul va continua duminică în Protopopiatul Ilfov Sud.
Foto credit: Basilica.ro / Mircea Florescu